गरुडपुराणम्/आचारकाण्डः/अध्यायः १४१
श्रीगरुडमहापुराणम् १४१
हरिरुवाच  ।
शतानीको ह्यश्वमेधदत्तश्चाप्यधिसोमकः  ।
कृष्णोऽनिरुद्धश्चाप्युष्णस्ततश्चित्ररथो नृपः  ॥ १,१४१.१ ॥
शुचिद्रथो वृष्णिमांश्च सुपेणश्च सुनीथकः  ।
नृचक्षुश्च मुखाबाणः मेधावी च नृपञ्जयः  ॥ १,१४१.२ ॥
पारिप्लवश्च मुनयो मेधावी च नृपञ्जयः  ।
बृहद्रथो हरिस्तिग्मो शतानीकः सुदानकः  ॥ १,१४१.३ ॥
उदानोऽह्निनरश्चैव दण्डपाणिर्निमित्तकः  ।
क्षेमकश्च ततः शूद्रः पिता पूर्वस्ततः सुतः  ॥ १,१४१.४ ॥
बृहद्बलास्तु कथयन्ते नृपोश्चैक्ष्वाकुवंशजाः  ।
बृहद्बलादुरुक्षयो वत्सव्यूहस्ततः परः  ॥ १,१४१.५ ॥
वत्सव्यूहात्ततः सूर्यः सहदेवस्तदात्मजः  ।
बृहदश्वो भानुरथः प्रतीच्यश्च प्रतीतकः  ।
मनुदेवः सुनक्षत्रः किन्नरश्चान्तरिक्षकः  ॥ १,१४१.६ ॥
सुपर्णः कृतजिच्चैव बृहद्भ्राजश्च धार्मिकः  ।
कृतञ्जयो धनञ्जयः संजयः शाक्य एव च  ॥ १,१४१.७ ॥
शुद्धोदनो बाहुलश्च सेनजित्क्षुद्रकस्तथा  ।
सुमित्रः कुडवश्चातः सुमित्रान्मागधाञ्छणु  ॥ १,१४१.८ ॥
जरासन्धः सहदेवः सोमापिश्च श्रुतश्रवाः  ।
अयुतायुर्निरमित्रः सुक्षत्रो बहुकर्मकः  ॥ १,१४१.९ ॥
श्रुतञ्जयः सेनजिच्च भूरिश्चैव शुचिस्तथा  ।
क्षेम्यश्च सुव्रतो धर्मः श्मश्रुलो दृढसेनकः  ॥ १,१४१.१० ॥
सुमतिः सुबलो नीतो सत्यजिद्विश्वजित्तथा  ।
इषुञ्जयश्च इत्येते नृपा बार्हद्रथाः स्मृताः  ॥ १,१४१.११ ॥
अधर्मिष्ठाश्च शूद्राश्च भविष्यन्ति नृपास्ततः  ।
स्वर्गादिकृद्धि भगवान्साक्षान्नारायणोऽव्ययः  ॥ १,१४१.१२ ॥
नैमित्तिकः प्राकृतिकस्तथैवात्यन्तिको लयः  ।
याति भूः प्रलयं चाप्सु ह्यापस्तेजसि पावकः  ॥ १,१४१.१३ ॥
वायौ वायुश्च वियति त्वाकाशौ यात्यहङ्कृतौ  ।
अहं बुद्धौ मतिर्जोवे जीवोऽव्यक्ते तदात्मनि  ॥ १,१४१.१४ ॥
आत्मा परेश्वरो विष्णुरेको नारायणो नरः  ।
अविनाश्यपरं सर्वं जगत्स्वर्गादि नाशि हि  ॥ १,१४१.१५ ॥
नृपादयो गता नाशमतः पापं विवर्जयेत् ।
धर्मं कुर्यात्स्थिरं येन पापं हित्वा हरिं व्रजेत् ॥ १,१४१.१६ ॥
इति श्रीगारुडे महापुराणे पूर्वखण्डे प्रथमांशाख्ये आचारकाण्डे भविष्य राजवंश दृ नामैकचत्वारिंशदुत्तरशततमोऽध्यायः

आचारकाण्डः